Executivul de la Palatul Victoria a aprobat, joi, o hotărâre privind reorganizarea, funcționarea și atribuțiile Secretariatului General al Guvernului, transmite Agerpres.
Guvernul susține că, la nivelul ordonatorului principal de credite, incluzând şi entităţile fără personalitate juridică din cadrul Aparatului de lucru al Guvernului, pentru care SGG are calitatea de angajator, au fost reduse 99 de posturi, dintre care 25 reprezintă funcţii de conducere.
Astfel, vor fi cel mult 670 de posturi, dintre care 53 de conducere (7,91%).
Hotârârea aprobată în ședința de joi este primul act normativ din procesul de reorganizare a ministerlor.
Noile organigrame trebuie finalizate până la jumătatea anului viitor, declara recent deputatul Gabriel Zetea, vicepreședinte PSD, pe B1 TV, la "Bună dimineața, România!" cu Gabriela Mihai
"Termenul era finalul anului. Multe dintre ministere nu au reușit. Asta nu înseamnă că abia peste șase luni vor face reorganizarea, ci până la jumătatea anului viitor trebuie să finalizeze cu toții noile organigrame, conform ordonanței care presupune eliminarea unui anumit număr de șefi (…). Eh, am văzut, în schimb, și instituții care s-au conformat până în acest moment, am văzut și autorități locale care s-au conformat și care au realizat noi organigrame, dar nu în spiritul ordonanței – și aici trebuie, evident, discutat cu fiecare în parte", spunea social-democratul.